
CUVINTE DIN TRECUT 


SIMION MEHEDINTI 


Din cuvântul rostit în luna martie 1940, la 
Cernăuţi 


Un om, ca şi un popor, atâta preţuieşte, cât a înţeles din 
Evanghelie. 


Aveţi dreptate să fiţi îngrijoraţi, fiindcă trăim zile de 
cutremur... In ţările Apusului, atât de lăudate pentru 
civilizaţia şi cultura lor, războiul seceră zilnic mii de vieţi 
omenești. 


Trăim zile de apocalips. Eu unul nu mă sfiesc a mărturisi 
că epoca noastră este cea mai urâtă din toată viaţa 
omenirii. Războaiele și crimele n-au lipsit nici în trecut... 
Dar de-atunci se cheamă că au trecut vreo două mii de ani 
și-am trăit având ca îndreptar Evanghelia! Aveam, aşadar, 
dreptul să credem că omul s-a ridicat pe o treaptă de 
omenie tot mai înaltă... Și iată ce ne spun acum unii din 
cărturarii cei mai vestiți ai timpului de faţă: „Omul este un 
animal de pradă”... 


Ce e de făcut? 


Mai întâi, să ne pregătim spre a fi cât mai tari. De fier şi 
de fiare nu te poate mântui decît curajul şi hotărârea de a 
lupta până în clipa din urmă a vieţii. În contra războiului 
total... organizarea tuturor puterilor fizice și sufleteşti ale 
întregului neam. De aici nevoia de a ne da seama și de 
creștinismul românesc, un mare sprijin al vieţii. 
Altfel, pe toţi ne aşteaptă pieirea... 


Alături de suferinţa fizică, suferința morală este o pârghie 
şi mai puternică pentru înălţarea sufletească a cuiva. Din 
suferinţa noastră va ieşi ceva mai bun pentru 
neamul acesta... Din petreceri şi din traiul tihnit al fiilor 
lui, un neam n-a câştigat niciodată nimic. Din suferinţă 
totdeauna a ieşit ceva mai bun pentru el. 





LIBRĂRIA LOGOS NE RECOMANDĂ 


Patericul athonit rusesc din secolele XIX-XX 





Acest volum mărturiseşte despre acei călugări, ale căror 
inimi şi minți au fost străpunse de harul dumnezeiesc, 
care au lăsat tot ce e mai drag omului pe pământ şi s-au 
dedicat unei sarcini extrem de dificile, şi anume 
renașterea în iubirea lui Dumnezeu. 


Cartea cuprinde descrierea vieții unor stareți şi asceți ai 
Mănăstirii Sf. Pantelimon din Muntele Athos, 130 de 
asceți, care s-au remarcat atât prin viața lor 
duhovnicească înaltă, cât şi prin contribuţia lor la crearea 
și prosperitatea mănăstirii. De asemenea, sunt incluse 
vieţile a 68 de vrednici bătrâni și asceţi ai schiturilor Sf. 
Andrei şi Sf. Ilie, ai chiliilor ruseşti, mari şi mici, ale 
pustnicilor și ostenitorilor. 


ANUNŢURI 

Am fi dorit să vă anunțăm un pelerinaj la Cuvioasa 
Parascheva, dar lucrurile se schimbă de la o zi la alta şi nu 
ne mai putem face planuri, ci doar să mulţumim în fiecare 
zi lui Dumnezeu că ne mai rabdă. 

Deocamdată (până la 21 octombrie), la nivelul judeţului 
Arad, nu se mai pot săvârşi slujbe în interiorul bisericilor. 
Ca atare, ne vom întâlni la Sf. Liturghie şi celelalte slujbe 
în curtea Bisericuţei, mai gros îmbrăcaţi, cu măști şi cu 
măsurile de distanţare socială impuse, dar bucuroşi că 
suntem şi fizic împreună. Să ne amintim cât de greu ne-a 
fost în primăvară, când nu am putut merge la biserică, şi 
să înmulțim rugăciunea. 


STIRI 

300 ani de la aflarea moaştelor Sf. Copil Martir 
Gabriel 

În 22 septembrie a fost zi de sărbătoare pentru Parohia 
Ortodoxă Sf. Nicolae din oraşul Białystok, Polonia, cu 
ocazia împlinirii a 300 de ani de la descoperirea moaştelor 
Sfântului Copil Martir Gabriel. Acesta a fost ucis în anul 
1690, pe când avea doar 6 ani. Într-o zi, pe când părinții 
săi erau plecați de acasă, a fost ademenit să iasă din casă 
de către un evreu, care l-a răpit şi apoi l-a înjunghiat şi l- 
a lăsat să sângereze timp de 9 zile, după care i-a aruncat 
trupul pe un câmp în apropierea satului. Trupul său 
nestricat a fost descoperit 30 de ani mai târziu, în 1720, 
când, în timpul unei epidemii au fost îngropaţi în jurul 
mormântului său copiii care au murit din cauza bolii. În 
timpul unei astfel de înmormântări, sicriul Sfântului 
Gabriel a fost spart din greșeală şi, astfel, s-a aflat trupul 
său cu totul nestricat. Multe vindecări s-au petrecut atunci 
la mormântul Sfântului Copil. 

Sursa: orthochristian.com 


O catedrală din Armenia bombardată de forţele 
musulmane 

Forţele armate azere au lansat joi, 8 octombrie, rachete 
asupra Catedralei din oraşul Shushi din Nagorno- 
Karabakh, distrugând parțial construcția. Acțiunea 
distructivă a fost anunțată de reprezentantul oficial al 
Ministerului Apărării din Armenia. În timpul ocupatiei 
azere, începând cu 1920, frumoasa catedrală a fost folosită 
drept depozit de grâne, garaj, apoi depozit de muniții, 
până în 1992. Armenia este bombardată de Azerbaidjanul 
musulman. Islamiştii azeri sunt sprijiniți de Turcia 
musulmană în operațiunea lor anti-armeană declanșată 
acum 10 zile. 

Sursa: activenews.ro 


Aşteptăm întrebările, sugestiile şi eventualele colaborări 
pe adresa revista.maximina (e gmail.com 


sau la tel. 0734.194.372. 
Mulţumim tuturor pentru rugăciuni şi ajutor financiar. 











+ Foaie ortodoxă pentru suflet 


DEŞI DEPARTE ANUL ACESTA, SĂ STĂM 
MEREU LÂNGĂ CUV. PARASCHEVA 


„Pentru a ajunge cineva pe înălţimi e nevoie să se 
pornească de cu vreme, din părţile de jos ale 
muntelui... Pentru a vedea un răsărit de soare de pe 
vârful unui munte, e nevoie să te urci pe culmile lui cu 
mult mai înainte de zorii zilei. Şi numai după această 
trudă, te vei bucura să vezi un minunat răsărit de soare, 
neobişnuit de frumos, pentru cei ce trăiesc pe câmpii şi pe 
domoalele dealuri ale ținuturilor noastre. Pe acele 
înălțimi ale muntelui, vei fi şi tu învăluit de lumina și 
strălucirea parcă cu mult mai curată a razelor de aur ale 
soarelui. Te vei simţi înălţat în fiinţa ta deasupra tuturor 
celor pământeşti... și mai aproape de cer, mai aproape de 
Dumnezeu... La fel şi Cuvioasa Parascheva, încă din 
copilărie, s-a pornit la drumul sfânt al înălţărilor 
sufleteşti, pentru a vedea de pe cele mai înalte culmi ale 
vieții morale pe Soarele credinţei, care e Hristos Domnul. 
Pe vreme ce anii treceau ea se tot înălța pe treptele vieţii 
virtuoase, până ce a ajuns pe culmile anilor şi pe piscurile 
cele mai înalte ale vieţii creştineşti, unde soarele Hristos e 
cu mult mai aproape. 


Ea şi-a luat drept pildă pe Maica Domnului, care încă 
de la vârsta de trei ani a fost hărăzită Bisericii. Câtă 
înţelepciune în alegere! Şi cu cât sunt mai mari bucuriile 
unei nevinovăţii înnăscute, decât ale unei ultime iertări pe 
patul suferințelor! 


Iată ce program de viaţă a urmat Prea Cuvioasa Maica 
noastră Parascheva: a ajutat și a miluit şi atunci 
Dumnezeu i-a auzit glasul rugăciunii, dându-i putere ca 
să-şi stăpânească patimile, şi astfel să ajungă sus pe 
înălțimele eroismului creştin, unde apoi i-a răsărit Soarele 
Hristos. Desigur, că în această cale a luptei de a învinge 
întunericul şi a ajunge în imperiul luminii, nu puţine i-au 
fost sforţările. A avut de luptat cu toate momelile unei vieţi 
păcătoase, cu toate părutele plăceri ale vieţii şi cu toate 
patimile, însă ea având aţintite privirile spre Hristos le-a 
biruit pe toate pentru că Însuşi Dumnezeu i-a dat această 
putere. E de-ajuns din partea noastră ca să voim să 
năzuim către o viaţă sfântă şi să începem lupta, pentru că 
apoi Însuşi Dumnezeu este Acela care ne ajuta. 


Iată, în viaţa Cuvioasei Parascheva găsim această luptă şi 
această jertfelnicie pentru Hristos. Ea a fost de multe ori 

înfruntată şi chiar bătută de părinţi pentru marea ei 
milostivire şi viaţă închinată numai Domnului. Și atunci 
i-a părăsit pe părinţi şi pe frate şi pe toate rudele şi s-a 
hărăzit cu totul numai Domnului, plecând la Locurile 
Sfinte, unde s-a şi călugărit. Cuvioasa Parascheva în 
pustiul singurătăţii a avut de luptat cu mulţi şi nenumărați 
vrăjmaşi ai Crucii lui Hristos, pe care i-a biruit prin tăria 
credinţei ei şi a vieţii nevinovate. 


A fi cu Hristos înseamnă a asculta şi a împlini învăţătura 
Lui. lar învăţătura Sa, în puţine cuvinte, se cuprinde în 
aceste două porunci: Să iubim pe Dumnezeu din tot 
sufletul şi din tot cugetul nostru, iar a doua, să iubim pe 
aproapele nostru ca pe noi înşine. Arătaţi prin urmare 
dragoste cu vorba şi cu fapta faţă de Dumnezeu şi de 
oameni şi atunci veţi fi copiii cei fericiţi ai lui Dumnezeu. 
Pilda o avem în Sfânta Parascheva.” 


(Ierom. mărturisitor Vasile Vasilache, laşi 1935) 


Va a a 
SR HBO OANA NEIRARTINA 
le ae 


ci 





Minune de luat aminte 


Prin anii 50 comuniştii au vrut să îngroape pe Cuvioasa 
Parascheva, ca să nu-i mai deranjeze mulţimea 
credincioșilor care veneau zilnic să se închine. S-au sfătuit 
în secret şi într-o dimineaţă au trimis niște oameni să sape 
groapă în cimitir. Când au început să sape, cerul, care 
până atunci era senin și însorit, s-a întunecat cu niște nori 
mari şi negri, a început un vânt năprasnic, cu ploaie şi 
gheaţă cât oul de porumbel, cu tunete şi fulgere. Ingroziţi, 
oamenii au alergat la Mitropolie să se roage Cuvioasei, să 
mijlocească ea la Dumnezeu ca să nu-i prăpădească. Au 
chemat preoţii, au tras clopotele și au făcut cu toţii 
acatistul şi paraclisul Cuvioasei și alte rugăciuni, încât 
toată biserica era numai lacrimi şi suspine. Furtuna s-a 
potolit. Intre timp au venit 6 oameni care au mărturisit ce 
au vrut comuniştii să facă, dar Cuvioasa le-a arătat că nu 
ei conduc Iaşiul. Mulţi s-au întors apoi la Dumnezeu. 


EVANGHELIA DUMINICII 
Luca VII, 11-16 


Şi după aceea, S-a dus într-o cetate numită Nain şi cu El 
împreună mergeau ucenicii Lui şi multă mulţime. Iar 
când S-a apropiat de poarta cetăţii, iată scoteau un 
mort, singurul copil al mamei sale, şi ea era văduvă, şi 
mulțime mare din cetate era cu ea. Şi, văzând-o Domnul, 
I s-a făcut milă de ea și i-a zis: Nu plânge! Şi apropiindu- 
Se, S-a atins de sicriu, iar cei ce-l duceau s-au oprit. Şi a 
zis: Tinere, ție îţi zic, scoală-te. Şi s-a ridicat mortul şi a 
început să vorbească, şi l-a dat mamei lui. Şi frică i-a 
cuprins pe toți şi slăveau pe Dumnezeu, zicând: Prooroc 
mare s-a ridicat între noi şi Dumnezeu a cercetat pe 
poporul Său. 


Acum 15 ani, Părintele Gheorghe Calciu spunea într- 
o predică: 


„Această întâmplare mărturiseşte cât de milostiv este 
Dumnezeu, cum se înduioşează El de suferinţa 
noastră, cum plânge pentru noi şi cum caută să ne 
mângâie. lisus S-a dus singur la sicriu şi a zis femeii: Nu 
plânge! Şi imediat l-a înviat pe fiul ei. 

Iar noi n-avem nici măcar un pic de milă faţă de celălalt. 
S-au împietrit inimile românilor după atâţia zeci de 
ani de necredinţă. Nu se mai milostivesc de cei de lângă 
ei. Aș vrea să nu avem această cruzime în noi niciunul, ci 
să fim buni şi credincioşi, să ne rugăm unii pentru alţii. 
Măcar atâta, dacă nu ajungem să ajutăm material.” 





Desen realizat de Elena D. i 


APOSTOLUL DUMINICII 


Galateni I, 11-19 


Dar vă fac cunoscut, fraţilor, că Evanghelia cea 
binevestită de mine nu este după om; pentru că nici eu n- 
am primit-o de la om, nici n-am învătat-o, ci prin 
descoperirea lui Iisus Hristos. Căci ați auzit despre 
purtarea mea de altădată întru iudaism, că prigoneam 
peste măsură Biserica lui Dumnezeu şi o pustiiam. Şi 
spoream în iudaism mai mult decât mulți dintre cei care 
erau de vârsta mea în neamul meu, fiind mult râvnitor 
al datinilor mele părinteşti. Dar când a binevoit 
Dumnezeu Care m-a ales din pântecele mamei mele şi m- 
a chemat prin harul Său, să descopere pe Fiul Său întru 
mine, pentru ca să-L binevestesc la neamuri, îndată nu 
am primit sfat de la trup şi de la sânge, nici nu m-am suit 
la Ierusalim, la Apostolii cei dinainte de mine, ci m-am 
dus în Arabia şi m-am întors iarăşi la Damasc. Apoi, 
după trei ani, m-am suit la Ierusalim, ca să-l cunosc pe 
Chefa şi am rămas la el cincisprezece zile. Iar pe altul din 
apostoli n-am văzut decât numai pe Iacov, fratele 
Domnului. 


Sf. loan Gură de Aur ne ajută să-l cunoaștem mai bine 
pe Sf. Ap. Pavel: 

„«Ci m-am dus în Arabia». Priveşte suflet înfocat! El 
voia să cucerească de la început tocmai acele locuri 
nelucrate încă şi aflate în starea cea mai sălbatică. Sufletul 
acesta imediat s-a apucat de învăţătura barbarilor şi a 
sălbaticilor, alegându-şi singur o viaţă agitată şi plină de 
dureri. Şi priveşte şi umilinţa lui, căci imediat spune: «şi 
iarăşi m-am întors la Damasc». El nu spune de faptele lui 
de acolo, nici pe cine şi câţi a învăţat, dar se ştie că îndată 
ce s-a botezat, a arătat atâta zel, încât i-a stârnit pe iudei, 
astfel că aceştia i-au întins curse spre a-l omori. 
Prigonitorii lui erau biruiţi cu învăţătura şi de aceea voiau 
să-l omoare, ceea ce este un semn clar al biruinţei lui 
asupra lor.” 





SFINŢII SĂPTĂMÂNII 





Ă DIN DORUL 
SFANTULUI SIMEON NOUL TEOLOG 


(12 octombrie) 


Sfântul Simeon (adormit în anul 1021) — unul din cei trei 
sfinţi pe care Biserica i-a numit Cuvântători de Dumnezeu 
- s-a rănit cu dragostea pentru frumuseţea duhovnicească 
şi a încercat să o dobândească. Tânăr fiind, în timp ce se 
ruga, o lumină dumnezeiască, foarte strălucitoare, a 
coborât asupra lui. N-a văzut decât lumină în jurul său şi 
nu a mai simţit pământul de sub el. I s-a părut că el însuşi 
s-a transformat în lumină. La şapte ani după această 
vedenie, Sf. Simeon a intrat în mănăstire și s-a făcut 
monah desăvârşit. 


Iată cum descrie însuși Sf. Simeon, într-unul din Imnele 
iubirii dumnezeieşti (Imnul 11), cum i S-a arătat 
Dumnezeu, ca Sfântului Apostol Pavel şi Sfântului 
Mucenic Ștefan. Să nu ne temem a citi aceste cuvinte, să 
nu le socotim prea înalte (deşi sunt), ci să întredeschidem 
cu multă umilinţă ușa dragostei pe care a gustat-o acest 
sfânt, ca să simţim mireasma ei și să ajungem să o dorim. 


Ce e nou în această minune, care se săvârşeşte şi acum? 
Dumnezeu voieşte să se facă văzut şi acum păcătoşilor. 
EI, care odinioară S-a suit şi a şezut pe tron, în cerul 
părintesc, unde rămâne ascuns. 

Căci S-a ascuns de la ochii dumnezeieştilor apostoli şi 
singur Ștefan a văzut, cum am auzit, după aceea cerurile 
deschise şi a zis: 

„Văd pe Fiul stând la dreapta slavei Tatălui” (Fapte, VII, 
56). 

Și îndată e omorât cu pietre ca unul ce ar fi hulit, de înşişi 
învățătorii legii şi moare legii firii şi vieţuieşte în veci. 
Dar el era apostol şi era şi sfințit şi umplut întreg de 
Duhul cel Prea Sfânt. 

Era la începutul propovăduirii când mulţimea celor 
necredincioşi, care au crezut prin apostolii lui Hristos, au 
primit harul care era darul credinţei. 

Dar acum ce înseamnă acest lucru minunat care se 
săvârşeşte întru mine? 

Ce vrea să fie înfricoşătoarea minune ce se petrece 
acum? 

PORTUL POPULAR. PERIPLU GEOGRAFIC 


Fără tradiție nu există cultură: nici omul simplu, nici 
geniul nu pot crea nimic fără tradiţie. 
Vasile Pârvan 


Costumul tradiţional constituie o mărturie a geniului 
popular românesc dovedit prin măiestria cu care sunt 
prelucrate materiile prime, prin tehnicile de îmbinare a 
pieselor, dar şi prin organizarea elementelor ornamentale 
şi decorative. 


Portul popular din zona Olteniei 


Continuăm periplul nostru prin universul portului 
tradiţional românesc, poposind de data aceasta în Oltenia 
(cu subzonele ei: Mehedinţi, Gorj, Vâlcea, Romanați şi 
Dolj), zonă a cărui costumul popular reprezintă unul din 
cele mai complexe domenii ale artei populare. 


Principalele piese componente ale costumului oltenesc, la 
femei, sunt: vâlnicul, catrința, cămaşa, cârpa de 
bumbac sau borangic. 


Acoperitoarele de poală se găsesc sub două forme: cele 
care acoperă parţial şi cele care acoperă total. Catrinţele 
fac parte din prima categorie, ele fiind purtate pereche 
(una în faţă, alta în spate), având sau nu dimensiuni egale. 
Un aspect deosebit îl întâlnim în ceea ce priveşte registrul 
ornamental de pe suprafaţa acestora, dispus, de obicei, fie 
vertical, fie orizontal. Există, însă, zone în care cele două 
registre se îmbină. Astfel, în Mehedinţi şi Gorj, catrinţa 
din faţă (fâstâc) e mai îngustă şi prezintă rânduri 
verticale, pe când cea din spate (opreg) - orizontale, iar în 
Vâlcea se împletesc ambele registre pe aceeaşi piesă 
(zăvelcei). În Dolj, Vâlcea, Olt catrinţa prezintă către 
poale o bordură cu motive ornamentale. 


În zilele de sărbătoare era la 
mare căutare costumul 
cu vâlnic, care apare ca o 
fotă  încrețită în talie. 
Acesta acoperea poalele în 
totalitate şi se purta pentru 
prima dată la nuntă. In 
majoritatea zonelor, acesta 
era purtat împreună cu 
catrinţa. 





În ceea ce priveste cămaşa, întâlnim în spaţiul oltenesc 
două tipuri: cea dreaptă şi cea încreţită la gât; aceasta din 
urmă atinge cele mai înalte culmi ale tehnicilor de 
realizare. 


Nota specifică a costumului din Mehedinti este dată de 
folosirea într-o proporţie mai mare a culorii negru în 
decorarea pieselor, dar şi de folosirea firului lat metalic de 
culoarea argintului pentru ornamentarea vâlnicului. 
Costumul de Gorj este caracterizat de armonia cromatică, 
tonurile vii de albastru, roşu şi alb, decorul variat al 
vâlnicelor format îndeosebi din motive geometrice. Portul 
popular din Vâlcea se impune prin coloritul catrinţelor, 
vâlnicelor şi cămăşilor în albastru şi roşu aprins. Vâlnicul 
se poartă cu o catrinţă în faţă bogat ornamentată. O 
trăsătură comună a costumului din partea de nord a Vâlcii 


şi Gorjului este răspândirea relativ mare a costumului 
transilvănean din zona Sibiului ca urmare a stabilirii în 
unele localităţi din aceste zone de păstori ardeleni. Portul 
popular din Dolj este compus din cămaşă sau ciupag, 
cârpă de borangic sau bumbac, vâlnic asociat cu catrinţă 
în faţă sau numai vâlnic. Motivele geometrice domină în 
compoziţia decorului sub formă de romburi sau figuri 
omeneşti stilizate. 


Costumele bărbăteşti din Oltenia sunt mai simple 
decât cele femeieşti neînregistrând, de la o zonă la alta, 
diferenţe mari. Ele se compun din cămaşă albă brodată pe 
piept cu mătase albă, din cioareci, şubă, opinci, căciulă 
iarna şi pălărie vara. În partea de sud a Olteniei se poartă 
ipingeaua cu broderii pe guler şi piept. Cămăşile brbatilor 
erau prinse cu cingători. Chimirul era purtat mai ales de 
bătrâni, peste brâu, oferind prilej de a susţine punguliţele 
cu bani sau tutun sau batistele pe care le purtau în vreme 
de sărbătoare. 


Ornamentarea cioarecilor ca 
şi a hainelor albe este 
realizată prin aplicarea unui 
şiret negru, denumit „bârnă” 
(cel vechi), „găitan” (cel nou) 
confecţionate prin răsucirea 
firelor de lână. 





Comunitatea tradiţională acordă o mare atenţie modului 
în care este prins sau împodobit părul, acesta fiind unul 
din mijloacele care reflectă atât vârsta, cât şi statutul şi 
starea materială. Capul neacoperit este apanajul fetelor 
tinere şi foarte tinere, care încă nu şi-au găsit alesul. 
Adolescentele poartă cozile lăsate liber pe spate, rotite în 
jurul urechii sau strânse în coc si împodobite cu mărgele, 
flori naturale (în sezonul cald), panglici, agrafe de os sau 
ace de păr. Tinerele care proveneau din familii înstărite 
purtau pe frunte o salbă, formată din galbeni. 


Imediat după căsătorie avea loc învelitul miresei, ritual 
prin care naşa acoperea capul miresei cu un conci, pe care 
aceasta urma să-l poarte toată viaţa. 


Bărbaţii obişnuiau să poarte părul lung pe spate sau prins 
în două cozi (Gorj, Mehedinţi, Olt). In ceea ce priveşte 
acoperitoarele de cap, bătrânii preferau căciulile din blană 
de oaie sau miel (mocănească), iar mai târziu acestea vor 
fi alternate cu pălăriile din paie cu bor mare pentru 
bătrâni sau bor mic pentru tineri. La ocazii speciale 
acestea erau împodobite cu pene de păun, mărgele sau 
flori naturale. 

M.D. 





Desen realizat de Elena D. 


6 
CUVINTE CĂTRE TINERI 


VALOAREA FECIORIEI 
PÂNĂ LA CUNUNIE 


Sfânta Taină a Cununiei este socotită pentru fiecare om 
care se căsătoreşte drept intrarea într-o nouă viaţă sau, 
mai bine spus, „intrarea cu adevărat în viaţă” şi 
începerea unui mod de viaţă aşa cum l-a gândit Dumnezeu 
încă din Rai. De fapt, viaţa omului „începe” odată cu 
căsătoria sa, în sensul că odată cu Cununia, tot ansamblul 
vieții omului va căpăta un sens mai măreț. Nu degeaba a 
săvârşit Domnul Hristos prima Sa minune la o nuntă 
(loan 2), ci tocmai pentru a evidenția faptul că viaţa 
omului şi chiar calitatea duhovnicească a urmaşilor săi 
trupeșşti depinde în foarte mare măsură de modul în care 
tinerii (viitorii părinţi) s-au raportat la Taina Cununiei ce 
i-a unit veşnic. Dar pentru un asemenea ideal măreț, cei 
doi viitori soţi sunt datori să se pregătească. 


Pregătirea pentru Cununie constă în primul rând în 
pregătirea pentru a-L primi pe Hristos Care Se 
împărtăşeşte prin harul Său în Taina propriu-zisă a 
Cununiei. Părintele Ilie Moldovan spune că: „In faţa 
Cununiei, orice tânăr se află înaintea unui prag, de viaţă. 
A se pregăti din vreme, a se pregăti serios, nu 
înseamnă numai a face o alegere cuminte, ci mai ales a 
aduce Domnului, în unitatea de existență pe care o 
întemeiază, comorile de gânduri şi de idealuri, de 
năzuinţe şi de virtuţi, pe care le-a adunat într-o întreagă 
tinereţe”. În cadrul acestei pregătiri trebuie aşezată la loc 
de frunte fecioria sau castitatea. Fecioria trebuie să fie 
atât trupească, dar şi duhovnicească. Tânărul trebuie să- 
și păstreze trupul feciorelnic, dar şi duhul, în egală 
măsură, prin evitarea prilejurilor de întinare a minţii şi 
prin rugăciune. Fecioria este numită de Sfinţii Părinţi 
„înțelepciune” sau „adevărata înţelepciune”. Toţi cei care 
aleg să se mântuiască în lume, prin căsătorie, sunt datori 
ca înainte de a porni pe acest drum, dar şi după aceea, să 
trăiască în castitate, având grijă de vasul trupului propriu, 
pentru a nu se împuţina untdelemnul fecioriei lor. Acest 
fapt se înfăptuieşte prin înfrânare preacuprinzătoare, 
trezvie şi o viață bine încadrată liturgic. Din păcate, 
societatea contemporană nu prea oferă modele de soţi 
care şi-au luat în serios menirea lor, iar educaţia privind 
subiectul căsătoriei este de foarte multe ori trecută cu 
vederea în cadrul relaţiei tată — fiu şi mamă -— fiică, sau 
lipseşte cu desăvârşire. 


Căsătoria şi castitatea nu sunt 
două realităţi care se exclud 
reciproc, ci, din contră se 
susţin una pe cealaltă, căci 
în cadrul căsătoriei, chiar şi 
după naşterea copiilor, 
castitatea susţine și întăreşte 
dragostea reciprocă a soţilor. 
Castitatea este primăvara 
vieții omului, timpul în care îşi 
înfrumuseţează și îmbogățește 
sufletul cu virtuţi. 








Castitatea nu trebuie înțeleasă ca ceva negativ, ca o 
oprelişte sau ca o renunţarea, ci dimpotrivă, ca ceva 
pozitiv, care zideşte sufletul şi îl fereşte de împrăştierea 
minţii în tot felul de patimi care urmează desfrânării. 
Pentru păstrarea stării de feciorie nu este suficient ca 
tânărul să-şi păstreze doar trupul feciorelnic, ci mai cu 
seamă sufletul. Sufletul fiecărui om trebuie să devină 
mireasa lui Hristos. Acest fapt îl învăţăm din Parabola 
celor zece fecioare, cinci înțelepte şi alte cinci, nebune, 
care nu au păstrat untdelemnul fecioriei în candelele lor, 
iar la miezul nopţii, venind Mirele — Hristos, au intrat la 
ospăţul Nunții doar cele înțelepte (care și-au păstrat 
fecioria). 


Nu doar îndepărtarea de păcatele trupeşti este necesară, 
ci şi cultivarea duhului cu virtuţi. Trupul, de asemenea, 
trebuie înduhovnicit, pentru a nu dicta sau pentru a nu 
subjuga duhul. Astfel, tot părintele Ilie Moldovan zicea că 
„îndepărtarea strict corporală, înainte de căsătorie, de tot 
ce aparţine căsătoriei, nu înseamnă încă dobândirea 
deplină a castităţii, fiind doar o condiţie sau prima treaptă 
a ei. Fecioria trupului nu face decât să suprime obstacolele 
ce se pot opune elanului duhovnicesc. Se cuvine, în 
continuare, ca însuşi trupul să devină un mijloc de 
afirmare spirituală. Carnea (trupul) nu este un element 
care s-ar putea despărţi de duh sau să fie redus la tăcere. 
El este biosfera în care se încadrează duhul. Fericitul 
Augustin a zis: «Cel ce nu este spiritual până în carnea 
(trupul său), devine trupesc până în spiritul său»”. 


Sufletul trebuie să fie împodobit cu haina de nuntă a 
virtuţilor. În acest sens, Sf. Evagrie Ponticul mărturisea 
că „haina de nuntă este nepătimirea sufletului raţional, 
care s-a lepădat de poftele lumeşti”. Izvorul desfrânării nu 
este lumea instinctelor, lumea trupească, lumea de jos, 
căci toate au fost create bune foarte de Dumnezeu, ci acest 
izvor rău este de fapt raportarea noastră neadecvată la 
creaţie, gestionarea acesteia nu în perspectiva Învierii, ci 
în perspectiva împlinirii poftelor trupeşti imediate. 
Fecioria ca stare a sufletului se păstrează în egală măsură 
în care păstrăm harul Duhului Sfânt înlăuntrul nostru. 
Imboldurile trupului vor fi stăpânite de Duhul Sfânt, 
dinlăuntrul omului. Sf. Apostol Pavel avea să 
mărturisească: „Nu știți că trupul vostru este templu al 
Duhului Sfânt care este în voi, pe care îl aveţi de la 
Dumnezeu şi că voi nu sunteţi ai voştri? (1 Corinteni 6, 


19).” 


Castitatea trupului dar şi a minţii se realizează deci prin 
stăpânirea de sine, prin înfrânare şi ajutându-ne de 
rugăciune. Astfel în Icosul 1 al Acatistului Mântuitorului 
mărturisim rugându-ne „lisuse Preacurate, mintea 
cea întreagă a celor curați cu fecioria”. Pentru a 
sublinia importanţa fecioriei până la Cununie amintim că 
iubirea omului feciorelnic este cea mai trainică, cea mai 
sinceră şi adevărată iubire. Castitatea dinaintea căsătoriei 
pregăteşte marea iubire care va creşte mereu în sânul 
viitoarei familii. Doar iubirea dezinteresată va conferi un 
sens duhovnicesc viitoarei familii. Castitatea tânărului 
este temelie atât a viitoarei vieţi de familie, cât şi a vieţii 
monahale, dacă va opta în viitor pentru aceasta. Din cele 
prezentate, ne dăm seama că fecioria până la cununie este 
de neapărată nevoie, căci altfel, intrarea „cu stângul” în 
viaţa de familie va aduce urmări neplăcute ambilor soţi. 





Ionuț Milcomete 

Ce este modul iubirii de oamenii care se arată acum, 
această ciudată bogăție a bunătăţii, ca un nou izvor al 
milei, care e cu mult mai mare decât cele petrecute 
odinioară? 

Căci mulți au fost miluiți de iubirea de oameni a lui 
Dumnezeu, dar şi ei aduceau credința ca ceva al lor, sau 
şi alte virtuţi şi fapte bine primite. 

Dar eu văzându-mă lipsit de toate acestea, sunt uimit şi 
nu pot suporta cele ce se săvârşesc cu mine, cel risipitor 
din pântecele maicii, de către Dumnezeu Care a creat cu 
cuvântul toată zidirea; cele pe care mi-e frică să le şi 
cuget, cu atât mai mult să le şi scriu în cuvinte? 

Ce mână va împlini această liturghisire, ce condei le va 
scrie? 

Ce cuvânt le va tâlcui, ce gură le va spune, ce buze vor 
grăi cele ce se văd făcându-se în mine, săvârşindu-se în 
cursul întreg al zilei? 

De fapt şi în noaptea însăşi şi în întunericul însuşi, văd 
pe Hristos deschizându-mi în chip înfricoşător cerurile şi 
pe El plecându-Se spre mine şi arătându-se mie, 
împreună cu Tatăl şi cu Duhul, lumina întreit sfântă, 
Una în cei Trei şi cei Trei în Una. 

Lumină sunt, neîndoielnic, Ei şi cei Trei sunt o lumină 
unică care luminează mai mult decât soarele sufletul 
meu şi luminează mintea mea, mai înainte întunecată. 
Căci mintea mea nu vedea de la început, cele ce le vede, 
ci, credeți-mă, că era oarbă şi nu vedea. 

Și de aceea mă uimeşte minunea mai mult, când Duhul 
îmi deschide ochiul minții. 

Mă mir cum îmi dă să văd şi cum e şi văzut. 

Căci El se arată celor ce văd ca Lumină în lumină şi cei 
ce văd Îl văd iarăşi pe EI în Lumină. 

Căci cei ce văd, văd în lumina Duhului şi cei ce văd în 
Acesta ÎI văd pe Fiul. 

Iar cel învrednicit să vadă pe Fiul vede pe Tatăl (Ioan, 
XIV, 9). 

E ceea ce se săvârşeşte şi acum, cum S-a spus, în mine. 





SIMEON 
TWG 





Si cele neîntelese, le învăt în oarecare măsură şi acum 
văd de departe frumusetile nevăzute. 

Și neapropierea luminii, copleşirea slavei, mă uimeşte 
foarte, mă umple de frică, deşi nu văd decât o picătură 
din adâncul fără fund. 

Dar în picătură, se arată toată apa în cantitatea şi 
calitatea ei, ca dintr-un vârf de ciucure toată țesătura şi 
cum se zice, dintr-o unghie, fiara, leul. 

Aşa văd şi îmbrăţțișez în puţin, întregul şi mă închin Lui 


însuşi, lui Hristos, Dumnezeul meu. 
Aceasta a dat cugetării mele o mică mângâiere, încât nu 
m-am aprins şi nu m-am topit ca ceara de foc, cum a zis 
proorocul (Miheia, 1,4). 
E bine că e departe de mine focul neapropiat şi că sunt 
tinut în mijlocul întunericului ṣi sunt ascuns în el, ca să 
privesc ca printr-o mică deschizătură şi totuşi să 
ametesc. 
Aflându-mă în această stare şi cu mintea ocupată şi 
părându-mi că-mi fixez privirea în cer şi tremurând ca 
nu cumva arătându-mi-Se mai mult să mă topească, L- 
am aflat pe EL, pe care ÎI priveam de departe, pe care 
Ștefan L-a văzut deschizându-se cerurile şi pe care Pavel 
văzându-L mai târziu, a orbit. 
L-am văzut cu adevărat întreg, ca foc în mijlocul inimii 
mele. 
Astfel cutremurat de minune şi înfricoşat puternic, mi- 
am ieşit din mine, m-am pierdut întreg, neştiind ce să fac. 
Și neputând suporta copleşirea slavei, m-am întors şi m- 
am refugiat în noaptea simţurilor de aici. 
Și acoperit de gânduri, m-am ascuns în ele, ca într-un 
mormânt; şi în loc de piatră punându-mi acest trup 
foarte greu deasupra, m-am acoperit, socotind să mă 
ascund de Cel ce e pretutindeni şi care m-a sculat 
odinioară pe mine cel mort şi îngropat. 
Căci tremurând şi neputând privi spre slava Lui, am 
preferat să intru şi să rămân în mormânt şi să locuiesc 
cu morții, trăind eu însumi în mormânt, decât să fiu ars 
şi să pier întreg. 
Astfel trebuie să plâng eu, risipitorul, că am pierdut pe 
Cel dorit și am ajuns să zac în mormânt. 
Dar trăind ca un mort, sub pământ, acoperit de piatră, 
am aflat Viaţa, pe Dumnezeu însuşi, pe Cel ce dă viaţă. 
Căruia se cuvine slava şi cinstea, acum şi în veci. 
Amin. 

I.G. 





CUVÂNT DE LA PATERIC 


A zis un bătrân : dacă curvia se luptă cu trupul tău, vezi 
din care pricină s-a pornit războiul asupra ta şi o 
îndreptează. Sau din desfătare, sau din somn mult, sau 
din mândrie, sau de te socoteşti pe tine mai bun decât pe 
altul, sau ai osândit pe cineva când greşea, fiindcă afară 
de acestea nu se luptă omul spre curvie. 


DIN ÎNVĂTĂTURA PĂRINTELUI ARSENIE 





Faptele omului se înscriu în mai multe „locuri”. De 
acolo generează — ca rezultante - efectele matematice, de 
neînlăturat: în soarta ta personală, în a urmaşilor tăi, în 
mediul social prezent şi viitor, precum și în mediul 
COSMIC. 

Greşelile, când sunt recunoscute ca atare, unde trebuie 
și cum trebuie, se pot îndrepta şi urmările se pot opri. Dar 
oprirea urmărilor o face numai Stăpânirea Supremă a 
lucrurilor şi a devenirii. 

CALENDARUL MARTURISITORILOR 


SLUJIND CU 
STATORNICIE ŞI DOR 
BISERICA ŞI 
BASARABIA 
STRĂBUNĂ 


Părintele Paul Mihail 
(t11 octombrie 1994) 





Distinsul istoric şi preot Paul Mihail s-a născut la 29 iunie 
1905 în satul Cornova, din fostul judeţ Orhei, Basarabia, 
fiind urmaşul a şapte generaţii de clerici de la 1688. 


A rămas orfan de la 3 ani şi jumătate, tatăl, Justin Mihail, 
fiind dascălul bisericii din sat şi învățătorul primei şcoli 
româneşti. Şcoala primară a făcut-o la mănăstirea 
Hârjauca, la orfelinatul destinat copiilor orfani, proveniţi 
din familii de clerici. La şcoală copiii erau obligaţi să 
vorbească numai ruseşte, cei care vorbeau româneşte 
fiind bătuţi. Aici, între 6 şi 11 ani a dus o viaţă aspră 
călugărească, cu rugăciuni şi posturi, având aceleaşi 
îndatoriri ca monahii de a participa la slujbe ziua şi 
noaptea. Vieţuind în mănăstire, înconjurat de cărţi, 
manuscrise şi icoane, printre călugări care citeau şi 
cântau, a învăţat descifrarea scrisului vechi chirilic şi a 
prins dragoste, râvnă şi stăruinţă de a şti şi el. 


La Chişinău a urmat cursurile Seminarului Teologic şi ale 
Facultăţii de Teologie (1926 - 1930), iar la Iaşi pe cele ale 
Facultăţii de Istorie (1929 - 1932), fiind Doctor în 
teologie (secţia istorică). 


Pr.Paul Mihail a descoperit şi pus în circulaţie un imens 
material documentar referitor la istoria românilor de 
pretutindeni, în majoritate depistat în arhivele şi 
bibliotecile din străinătate. A scris zeci de cărți şi peste 
460 studii şi articole (multe nepublicate încă). În 1994, 
Academia Română îl numeşte membru de onoare. 


În timpul studiilor a primit o bursă de cercetare la 
Istanbul. Acolo, Dumnezeu l-a ajutat să găsească 
comoara patriei: documente româneşti din secolele XV- 
XIX în „Arhiva  Metocului Sf. Mormânt?” la 
Constantinopol, peste 1.200 de documente, 
referitoare la mănăstirile româneşti şi daniile 
către locurile sfinte, pe care le-a cercetat, le-a 
fotografiat şi pe unele le-a readus în ţară. 


Iată ce mărturisea la întoarcere, cu mare emoție: 


Să văd eu, tânăr de 26 de ani, cu haine şterse, cu bani 
puțini şi fără ocrotitori, deschizându-se porțile ruginite 
ale beciului Metocului Sfântului Mormânt? Să calci tu, 
moldovean de pe Valea Culei de la Orhei, pe cărările pe 
unde au umblat patriarhii ecumenici şi Sfinţii? Să simţi 
fiorul că eşti în depozitul în care se păstrează documente 
vechi de secole, admirabil ornamentate, tezaur nepreţuit 
pentru istoria neamului românesc? Să fiu cel dintâi 
dintre români, care să intre într-o arhivă străină, care 
şedea închisă şi pecetluită din anul secularizării 1863? Să 
le spui că eşti de acasă şi să plângi cu ele de dorul casei! 
Fiecare hrisov şi pergament, fiecare zapis şi mărturie 
hotarnică, mi-a şoptit mult seculara sa istorie, fiecare 
mi-a spus în taină zbuciumata sa viaţă. 


Fiecare m-a întrebat dacă mai sunt aceleaşi sate şi 
târguri, dacă munţii şi apele poartă aceleaşi nume, dacă 
au mai rămas aceleaşi cetăţi la Nistru, dacă mai sunt 
fântâni de păcură şi ocne de sare, dacă mai dăinuiesc 
aceleaşi obiceiuri cu cântece, doine, cobze şi cavaluri, 
dacă oamenii păstrează aceeaşi credință şi vorbesc 
aceeaşi limbă românească. 


Şi tuturor le-am spus: că toate sunt aşa cum au fost 
pe vremea lor. Aceiaşi munţi şi aceleaşi ape, aceleaşi 
cetăți şi aceiaşi codri, aceiaşi oameni muncitori şi aceeaşi 
doină, aceleaşi sate şi aceeaşi limbă românească. 


Providența a făcut acest act pentru mine, pentru că toată 
ființa mea era curată, pentru că nu cunoşteam încă 


ăcatul cu femeia, pentru că eram credincios, pentru că 
mama Elena se ruga pentru mine. 


Apoi părintele Mihail a avut parte de vremuri grele. Întâi 
ocuparea Basarabiei de trupele sovietice în 1940, iar după 
război, calvarul comunist. 


În jurnalul său din iunie 1940 a aşternut cuvinte pline de 
durere, la plecarea silită din Basarabia: 


E Vinerea Patimilor României Mari! Sfârşitu-s-a! 
Ceea ce generaţii întregi au luptat, au sângerat, au 
muncit, s-a risipit, s-a distrus şi s-a năruit. Este oare de 
crezut aceasta, ca în câteva ceasuri să se răpească 
milioane de oameni şi să se sfârşească o religie creştină 
de două mii de ani?... Lacrimi multe, disperare, jale şi 
tânguiri... Ceasul despărțirii de mormintele părinților, 
de pământul natal, de casă, de agoniseala materială, de 
documente, cărți şi icoane a sunat. Glasul strămoşilor 
vorbeşte în mine. lau drumul pribegiei cu câteva cărți, 
însemnări, o pâine şi încălțat în bocanci pornesc. Intru în 
biserică, în faţa prestolului lui Dumnezeu, îngenunchez, 
mă rog pentru pământul acesta, biserica aceasta şi 
pentru mine. 


Preoteasa lui, Eugenia, își aminteşte despre anii grei din 
perioada comunistă: 


Anii 1950-1955 şi următorii au fost apăsători prin 
hărţuiala autorităţilor, prin permanenta supraveghere, 
evidentă prin persoane care notau ceea ce se vorbea în 
biserică la predică sau îl urmăreau cu cine se întâlneşte. 
Nesiguranţa din anii când se culca îmbrăcat, cu frica de- 
a fi ridicat şi închis, nu a rămas fără urmări pe plan 
psihic. Este greu de descris teroarea din anii 1950-1955. 
Numai cine a fost cercetat, percheziţionat şi chemat la 
Securitate poate înțelege ce efect psihic traumatizant are 
presiunea permanentă. Pentru a-l ţine în tensiune, era 
chemat la sediu şi ţinut acolo câte o zi şi o noapte, fără să 
fie întrebat ceva, ca în zori să i se dea drumul cu 
amenintarea „O să mai vii pe la noil”. 


Ani buni părintele Mihail nu a fost lăsat să mai publice 
nimic, deşi avea atâtea de împărtăşit. Statul român s-a 
lipsit cu bună știință de scrierile sale valoroase, din cauza 
faptului că dovedeau că Basarabia a fost fără întrerupere 
pământ românesc. Chiar dacă pr. Paul Mihail nu a fost 
arestat, anii de urmărire şi interdicţie de publicare, 
precum şi de cenzurare a predicilor au însemnat o 
adevărată închisoare de dincolo de închisoare pentru 
omul care și-a dăruit toată viaţa slujirii lui Dumnezeu şi 
neamului românesc. 


5 
INTERVIUL SĂPTĂMÂNII 
DRAGOSTEA NU SE SCHIMBĂ... 


Fratele Petru Jigorea este o prezenţă puţin simțită şi 
cunoscută de majoritatea dintre noi, întrucât, din cauza 
boli, este nevoit să stea mai mult în casă. Cu toate 
acestea, îl simțim mereu aproape de obşte şi de 
Bisericuţă, prin gânduri, rugăciune, versuri. lată câteva 
cuvinte ale unui om care îşi trăieşte vârsta şi viaţa 
discret, dar vibrând spre Dumnezeu, în tăcere şi totuşi 
dând glas inimii. 


Cum se vede lumea din liniştea chiliei-apartament în 
care v-aţi retras, acum într-o "zăvorâre" deplină? 


Pentru mine este o schimbare minoră şi care se dovedeşte 
benefică. La început, prin martie-aprilie “20, a fost ceva 
mai greu cu gătitul, dar nu foarte greu, fiind în Postul 
Mare. Câţiva dintre fraţii de la Bisericuţă m-au ajutat cu 
aprovizionarea şi cu cele care presupun prezenţă la 
ghişeu. Acum, cele ale hranei pământeşti sunt mai bine 
rezolvate şi datorită cumnatei mele. 

Duhovniceşte vorbind -— starea de izolare voluntară 
(„zăvorârea” e o altă măsură) te predispune la lectură, la 
meditaţie și la introspecţie. Slujbele online de la 
Bisericuţă au fost şi sunt hrană duhovnicească și 
mângâiere sufletească. Slavă lui Dumnezeu! 


Unui tânăr de azi i s-ar părea aproape un chin să stea tot 
timpul între patru pereţi. Nu e monotonă viața astfel? 


Poate fi monotonă dacă nu eşti obişnuit cu singurătatea. 
Singurătatea mea are 12 ani vechime, aşa că m-am tot 
„antrenat”, cu ajutorul Domnului. Adevărat că este mai 
greu să nu mai mergi la Biserică, să tot ceri ajutor şi să nu 
poţi invita în casă pe cei care te ajută. 

Un tânăr de azi cred că ar suporta mai uşor o izolare, dacă 
ar şti că o merităm. 





Lumea în care trăim este, categoric, cu totul altfel decât 
cea în care ați crescut. Şi totuşi, puteți spune că există 
ceva care o face frumoasă şi bună de trăit în ea? 


Da, în mod sigur da. Dragostea. Dragostea nu se 
schimbă în timp. Sf. Treime este Dragoste: Tatăl este 
Dragoste, Fiul este Dragoste, Duhul Sfânt este Dragoste. 
Hristos, Cel ce este Calea, Adevărul şi Viaţa, este 
Dragostea ce ni S-a arătat nouă! Să-L iubim cu multă 
ardoare! Doar astfel, lumea în care trăim devine frumoasă 
şi bună de trăit în ea. 


Dacă aţi fi acum tânăr, ce aţi face - ceva ce nu ați putut 
realiza în anii tinereţii dus? 


Atunci nu ştiam mai nimic despre smerenie şi cât de 
importantă este, să mă fi rugat de pe atunci pentru duhul 
smereniei şi poate altfel ar fi fost viaţa mea, prin mila 
Domnului. Asta aş face. 


De unde talantul scrierii de versuri? 


Dacă ar fi vorba de talant, ar fi de la Dumnezeu. La mine 


este doar o încercare de exprimare a unor trăiri și gânduri. 
Simţeam că trebuie s-o fac. Neavând o pregătire 
umanistă, am găsit această formă succintă de a spune 
ceva. Am făcut-o mai mult algoritmic decât poetic. Dacă 
ar fi fost talant, probabil ca l-aş fi descoperit în 
adolescenţă — perioadă propice poeziei. Acum, la vârsta 
mea, încerc să-mi las viaţa într-o lină devenire. Așa 
a fost şi cu versurile. 





RĂDĂCINĂ 


între vârf și rădăcină 

îți tot plângi neuitatele vijelii 

rănile pieptului crezi că-ţi îndreptăţesc revolta 
și libertatea-ţi depinde de moarte 


nu ştii că timpul îţi dăruieşte încă iubire 
trunchiul tăiat şi ars rămâne jar 
iar rădăcinile îţi zămislesc lăstari 


te ceartă prietenii că îndrăznești 
somnul zilei îi lipseşte de soare 


biruinţa este liberă de făţărnicie 
ochiul marii judecăţi este iertător 


lăstarii sporesc 


Cerul îţi îndoieşte bucuria dintâi 


Petru Nicandru 





Desen realizat de Elena D. 


